**Ministru kabineta noteikumu projekta „Grozījumi Ministru kabineta 2015. gada 13. janvāra noteikumos Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību””   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2015. gada 13. janvāra noteikumos Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību””  (turpmāk – Noteikumu projekts) un tā anotācijā anotācija izstrādāti, lai pārņemtu Eiropas Parlamenta un Padomes 2014. gada 16. aprīļa direktīvas 2014/52/ES, ar ko groza direktīvu 2011/92/ES par dažu sabiedrisko un privātu projektu ietekmes uz vidi novērtējumu (turpmāk – Direktīva) prasības.  Noteikumu projektā noteikta nepieciešamā informācija, kāda ir jāiekļauj ietekmes uz vidi novērtējuma ziņojumā, lai sabiedrībai tiktu sniegta pilnvērtīga informācija par paredzēto darbību  Noteikumu projekts stāsies spēkā pēc tā pieņemšanas Ministru kabineta sēdē. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts un tā anotācija izstrādāti, lai pārņemtu Direktīvas prasības un pēc Vides aizsardzības un reģionālās attīstības ministrijas (turpmāk – VARAM) iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pašreizējā situācija un problēmas*  Kārtība, kādā piemērojams paredzētās darbības ietekmes uz vidi novērtējums (turpmāk – IVN) vai ietekmes sākotnējais izvērtējums (turpmāk – ISI) un kārtība, kādā tiek pieņemts paredzētās darbības akcepts noteikts Ministru kabineta 2015. gada 13. janvāra noteikumi Nr. 18 “ Kārtība, kādā novērtē paredzētās darbības ietekmi uz vidi un akceptē paredzēto darbību ” (turpmāk – Noteikumi Nr. 18).  *Noteikumu projekta mērķis un būtība*  Ar noteikumu projektu tiek izdarīti šādi grozījumi:  Noteikts, kāda informācija jāsniedz ietekmes uz vidi novērtējuma ziņojumā (turpmāk – ziņojums), lai paredzētā darbība tiktu pilnvērtīgi aprakstīta un tiktu sniegts apraksts par tās ietekmi uz vidi. Noteikumu projektā noteiktas konkrētas prasības ziņojumā paredzētās informācijas iekļaušanai, kas attiecās uz paredzētās darbības atrašanā vietu, jāraksturo ražošanas process, jānorāda prognozējamo atkritumu, smaku, trokšņu, jonizējošā un elektromagnētiskā starojuma, un citu paredzētās darbības izraisīto ietekmju veidu.  Lai minētās prasības būtu skaidras un saprotamas ierosinātājam, kurš gatavo ziņojumu par paredzēto darbību, Vides pārraudzības valsts birojs (turpmāk – Birojs) izdod programmu. Biroja izsniegtajā programmā, ņemot vērā paredzētās darbības veidu (piem., derīgo izrakteņu ieguve virs 25 ha, vai jaunbūvējami autoceļi, ja to garums ir 10 km un vairāk) un paredzētās darbības vietu noteic prasības ziņojumā sniedzamās informācijas apjomam un detalizācijas pakāpei. Birojs programmā norāda informāciju, kas ir sniedzama atbilstoši normatīvajiem aktiem, kā arī vides informāciju un zinātnes atziņas, kuras izmantojot, paredzētā darbība ir jāvērtē, kā arī norāda nacionālajā, Eiropas Savienības (turpmāk – ES) un starptautiskajā līmenī izvirzītos vides aizsardzības un klimata pārmaiņu mazināšanas un pielāgošanās klimata pārmaiņām mērķus un nosacījumus. Lai novērtētu paredzētās darbības ietekmi uz klimata pārmaiņām, nepieciešams izmantot Ministru kabineta 2018. gada 23. janvāra noteikumos Nr. 42 “Siltumnīcefekta gāzu emisiju aprēķina metodika” (turpmāk – noteikumi Nr. 42) ietverto siltumnīcefekta gāzu emisiju aprēķina metodiku, kurā iekļautas vienkāršotas aprēķina metodes enerģētikas, transporta un atkritumu apsaimniekošanas nozares projektiem, lai novērtētu to ietekmi uz klimata pārmaiņām. Taču, ja paredzētā darbība nav iekļauta noteikumos Nr. 42, piemēram, rūpniecības, lauksaimniecības un zemes izmantošanas, zemes izmantošanas maiņas un mežsaimniecības nozaru projekti, tad izmanto  šādu metodoloģiju:   1. *Eiropas Komisijas 2012. gada 21. jūnija Regulā Nr. 601/2012 par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu 2003/87/EK* noteikto siltumnīcefekta gāzu emisiju aprēķina metodoloģiju, ja paredzētā darbība ir iekļaujama ES Emisijas kvotu tirdzniecības sistēmā (ir paredzēts veikt likuma “Par piesārņojumu” 2. pielikuma I sadaļā minēto darbību); 2. *Eiropas Parlamenta un Padomes 2013. gada 21. maija Regulā Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu* noteikto siltumnīcefekta gāzu emisiju un oglekļa dioksīda piesaistes aprēķina metodoloģiju, proti, ietekmi uz klimata pārmaiņām novērtēt atbilstoši:  * 2006. gada Klimata pārmaiņu starpvaldību padomes vadlīnijas nacionālo SEG inventarizāciju sagatavošanai; * 2013. gada papildinājums 2006. gada Klimata pārmaiņu starpvaldību padomes vadlīnijām: Mitrzemes (attiecībā uz mitrzemju izmantošanu); * 2013. gada pārstrādātās papildinātās metodes un labās ziņošanas prakses vadlīnijas Kioto Protokola ietvaros (attiecībā uz zemes izmantošanas, zemes izmantošanas maiņas un mežsaimniecības darbībām – apmežošana, atmežošana, ilggadīgie zālāji, aramzemes, zemes izmantojuma maiņa).   Minētajās vadlīnijās ir ietverti detalizēti aprēķini par dažādu tautsaimniecības nozaru radītajām siltumnīcefekta gāzu emisijām un oglekļa dioksīda piesaistes aprēķinu, un tās ir pieejamas <https://www.ipcc-nggip.iges.or.jp/public/index.html>.  Tāpat jāņem vērā paredzētās darbības vietas vides jutīgums un šīs vietas ģeogrāfiskās īpatnības raksturojošie faktori, tajā skaitā, bioloģiskā daudzveidība (īpaši aizsargājamās sugas, to dzīvotnes un īpaši aizsargājamie un ES nozīmes biotopi atbilstoši Padomes 1992. gada 21. maija direktīvas 92/43/EEK par dabisko dzīvotņu, savvaļas faunas un floras aizsardzību I pielikumā minētajiem biotopiem.  Jāraksturo paredzētās darbības izvēlētās alternatīvas, kā arī mijiedarbība ar citām tuvumā esošajām paredzētajām darbībām. Ziņojumā jānorāda risinājuma veidus un pasākumus, lai novērstu, nepieļautu vai mazinātu un, ja iespējams, atlīdzinātu paredzētās darbības būtisko nelabvēlīgu ietekmi uz vidi. Saskaņā ar likuma “Par īpaši aizsargājamām dabas teritorijām” 43. panta piekto daļu jebkuru paredzēto darbību atļauj veikt, ja tas negatīvi neietekmē Eiropas nozīmes aizsargājamās dabas teritorijas (*Natura 2000*) ekoloģiskās funkcijas, integritāti un nav pretrunā ar tās izveidošanas un aizsardzības mērķiem. Minētā panta sestā un septītā daļa paredz izņēmumu, kad šādu darbību var veikt, ja tā ir vienīgais risinājums un nepieciešams sabiedrībai nozīmīgu interešu, arī sociālo vai ekonomisko interešu, apmierināšanai vai nepieciešams sabiedrības veselības aizsardzības, drošības vai vides aizsardzības interesēs. Normatīvajos aktos nav noteikts aizliegums veikt darbības, kas negatīvi ietekmē citas īpaši aizsargājamās dabas teritorijas, kas nav iekļautas *Natura 2000* teritoriju tīklā, mikroliegumus vai īpaši aizsargājamos un ES nozīmes biotopus. Šādos gadījumos, ņemot vērā normatīvajos aktos noteiktos nosacījumus, ietekmes uz vidi novērtējuma procesā tiek izvērtēta iespējamā ietekme un rasti risinājumi, kā potenciālo negatīvo ietekmi mazināt vai novērst, ja tas ir iespējams.  Būtiski, ka šī informācija, kas ir uzskaitīta noteikumu projektā ir pamatinformācija, kas ir attiecināma uz visām iespējamām paredzētajām darbībām, bet tieši Biroja izsniegtajā programmā tiek norādīts konkrētas prasības, kas attiecināmas uz pieteikto paredzēto darbību. Ietekmes uz vidi novērtējuma procedūras laikā ierosinātājs var konsultēties ar Biroju, kā arī, ja secina, ka sākotnēji pieteiktajā darbībā vēlas izmaiņas, tad tās norādīt un lūgt, lai Birojs izsniedz jaunu programmu par aktualizēto paredzēto darbību. Biroja programma ir publiski pieejama Biroja tīmekļvietnē [www.vpvb.gov.lv](http://www.vpvb.gov.lv)  *Par noteikumu projekta ietekmi uz vidi*  Noteikumu projekts pozitīvi ietekmēs vidi, jo sabiedrībai tiks sniegta pamatota un arī detalizēti aprakstīta informācija par paredzētās darbības iespējamo ietekmi uz vidi. Sabiedrības, uzņēmēja un arī iesaistīto institūciju interesēs ir iepazīties ar pilnvērtīgu novērtējumu par paredzētās darbības ietekmi uz vidi, lai nerastos situācijas, ka tiek apšaubīta paredzētās darbības ietekme.  *Par noteikumu projekta ietekmi uz veselību*  Noteikumu projekts paredz, ka ziņojumā par paredzētās darbības ietekmi uz vidi iekļauj informāciju atbilstoši prasībai, ka paredzētās darbības iespējama ietekme uz vidi jāapraksta kontekstā ar cilvēku veselību.  *Par noteikumu projekta ietekmi uz uzņēmējdarbības vidi*  Noteikumu projekts ietekmē uzņēmējdarbības vidi. Norādām, ka galvenokārt ietekmes uz vidi novērtējumu ziņojumus sagatavo komersanti paredzētās darbības ierosinātājam. Noteikumu projektā ir novērtēts, ka ar noteikumu projektu tiek paplašināts informācijas apjoms, kas jāiekļauj ziņojumā, tomēr jāņem vērā, ka informācijas detalizācijas pakāpe ir noteikta ar Direktīvas prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija VARAM, Valsts vides dienests un Birojs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Juridiskās, fiziskās un publiskās personas, kā arī iestādes, piemēram, Dabas aizsardzības pārvalde, kā arī kapitālsabiedrības – valsts akciju sabiedrība “Latvijas Valsts ceļi”:  1) kurām piemērota ietekmes uz vidi novērtējuma procedūra;  2) kuras plāno paredzēto darbību, kurai būs nepieciešama ietekmes uz vidi novērtējuma procedūra. |
| 2. | Tiesiskā regulējuma ietekme uz tautsaimniecību un administratīvo slogu | Informācijas apjoms, kas jāiekļauj paredzētās darbības ietekmes uz vidi novērtējuma ziņojumā, tiek palielināts. Jāatzīst, ka administratīvais slogs kā komersantiem, tā arī uzraugošajām institūcijām tiek palielināts, taču šī prasība ir noteikta Direktīvā, un katrai ES dalībvalstij tas jāņem vērā. Jāatzīmē, ka gadījumā, ja kāda transporta vai enerģētikas nozares projekta īstenotāji vēlēsies saņemt ES fondu atbalstu, ES ekspertu atbildīgo pārstāvji vērtēs ietekmes uz vidi novērtējuma ziņojuma un tajā iekļautās informācijas atbilstību Direktīvai.  Papildus norādām, ka sākot no 2017. gada 1. janvāra tika optimizēta ietekmes uz vidi novērtējuma procedūra: ja iepriekš Valsts vides dienests veica sākotnējo izvērtējumu (pirms ietekmes uz vidi novērtējuma tiek veikts sākotnējais izvērtējums likuma “Par ietekmes uz vidi novērtējumu” 2.pielikumā minētajām darbībām vai citām darbībām, kuras būtiski ietekmē vidi) un visu informāciju sūtīja turpmākais izvērtēšanai kompetentajai ietekmes uz vidi novērtējuma institūcijai – Birojam, kas izvērtēja saņemto informāciju, veica papildpārbaudi un pieņēma lēmumu pēc sākotnējā izvērtējuma par ietekmes uz vidi novērtējuma piemērošanu vai nepiemērošanu, tad sākot ar 2017.gadu tika ieviesti grozījumu normatīvajos aktos, saskaņā ar kuriem lēmumu pēc sākotnējā izvērtējuma pieņem Valsts vides dienests, neiesaistot Biroju. Šie grozījumi tiek vērtēti kā administratīvā sloga mazināšana ierosinātājam – kopējais sākotnējā izvērtējuma pieņemšanas laiks tika samazināts par 10 dienām (ja iepriekš sākotnējais izvērtējums tika veikts 40 dienas, pēc veiktajiem grozījumiem tas ir 30 dienas).  Atbilstoši noteikumu projektā noteiktajai informācijai ietekmes uz vidi novērtējuma ziņojumi kļūs kvalitatīvāki un plašāki. Ietekmes uz vidi novērtējuma ziņojumu paredzētajai darbībai ierosinātājs var veikt pats, bet var arī viņa nolīgtais komersants, kas darbojas vides jomā un piedāvā ietekmes uz vidi novērtējuma pakalpojumus. Ziņojumi kā līdz šim būs pieejami sabiedrībai, kuri varēs tos vērtēt un sniegt savus priekšlikumus, ja uzskatīs, ka ietekmes nav pietiekami. Birojs vērtēs ziņojuma kvalitāti, un vai paredzētās darbības ietekmes ir pietiekami novērtētas, lai varētu izdarīt secinājumus par paredzētās darbībai iespējamo ietekmi uz vidi. Noteikumu projekts radīs pozitīvu ietekmi uz vidi, jo noteikumu projekts ir tieši specializēts uz šo jomu, kā arī caur ietekmes uz vidi novērtējumu paredzētajai darbībai tiek vērtēta cilvēku veselība, kas ir definēta ietekmes uz vidi definīcijā, kas noteikta likumā “Par ietekmes uz vidi novērtējumu””. |
| 3. | Administratīvo izmaksu monetārs novērtējums | Administratīvās izmaksas ierosinātājam (ja ierosinātāja paredzētās darbības ietekmes uz vidi novērtējumu veic tā nolīgtais komersants), ja ietekmes uz vidi novērtējuma ziņojuma sagatavošanā iekļauj ziņojumā nepieciešamo informāciju saskaņā ar šo noteikumu projektu:  F - vidējā alga vispārējā vadības sektorā, stundas likme 4,21*euro*  L – nepieciešamais laiks informācijas sagatavošanai) – 1000 stunda gadā  N – subjektu skaits – 1 ierosinātājs  b- informācijas sniegšanas biežums – 2017. gadā pabeigti 17 ietekmes uz vidi novērtējuma ziņojumi, kuriem Birojs ir izsniedzis atzinumu  C = (f x l) x (n x b)  C= (4,21 x 1000) x (1x17) = 71 570 *euro* |
| 4. | Atbilstības izmaksu monetārs novērtējums | Atbilstības izmaksu monetārs novērtējums ierosinātājam, ja ietekmes uz vidi novērtējuma ziņojuma sagatavošanā iekļauj ziņojumā nepieciešamo informāciju saskaņā ar šo noteikumu projektu, ir atkarīgas no ierosinātāja paredzētās darbības radītās ietekmes uz vidi, kas atkarīga no darbības veida un darbības jaudas. Ietekmes uz vidi novērtējums derīgo izrakteņu ieguves gadījumā atšķirsies no vēja elektrostaciju vai tālsatiksmes dzelzceļa līnijas novērtējuma, savukārt izmaksas par novērtējuma veikšanu 10 km garas dzelzceļa līnijai būs mazākas, nekā novērtējuma izmaksas par 265 km garu dzelzceļa līniju. Ietekmes novērtējuma izmaksas ir atkarīgas arī no plānotās darbības vietas (piemēram, atrašanās īpaši aizsargājamā dabas teritorijā vai tās tuvumā). Tādēļ, ņemot vērā katras paredzētās darbības specifiku, var gadīties, ka ietekmes novērtējumā jāiekļauj ietekmes izvērtējums uz gaisa kvalitāti, smakām, troksni, hidroloģiskajiem un hidroģeoloģiskajiem apstākļiem, ainavu, īpaši aizsargājamām sugām vai biotopiem u.c.  Atbilstības izmaksas ierosinātājiem 2017. gadā veidotu 71 570 *euro* un pakalpojumu cena, ko pasūtītāji samaksāja konsultāciju firmām par ietekmes uz vidi novērtējumu ziņojumu sagatavošanu (ja novērtējumu neveica pats ierosinātājs).  Uzskatām, ka izmaksas ir samērīgas, atbilst principam „piesārņotājs maksā” un tiešā mērā izriet no tā, kādu paredzēto darbību ierosinātājs vēlas realizēt, cik daudzveidīgu un kompleksu ietekmi uz vidi tā radīs. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projektā tiek pārņemtas šādas ES tiesību aktu ‑ direktīvu prasības:   * Eiropas Parlamenta un Padomes 2011. gada 13. decembra direktīva 2011/92/ES par dažu sabiedrisku un privātu projektu ietekmes uz vidi novērtējumu (kodificētā redakcija) (turpmāk – Direktīvas 2011/92/ES). * Eiropas Parlamenta un Padomes 2014. gada 16. aprīļa direktīva 2014/52/ES, ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu (turpmāk - Direktīva 2014/52/ES). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | * Eiropas Parlamenta un Padomes 2011. gada 13. decembra direktīva 2011/92/ES par dažu sabiedrisku un privātu projektu ietekmes uz vidi novērtējumu (kodificētā redakcija). * Eiropas Parlamenta un Padomes 2014. gada 16. aprīļa direktīva 2014/52/ES, ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu. | | |
| A | B | C | D |
| Direktīvas 2014/52/ES pielikumā 3. punktā izteiktais IV pielikums (Direktīvas 2011/92/ES IV pielikums) | Noteikumu projekta 3. punktā izteiktais 2. pielikums. | Pārņemts pilnībā | Noteikumu projektā pilnībā 2.pielikumā tiek pārņemts Direktīvas 2011/92/ES IV pielikums. Papildus prasības ārpus Diretkīvas 2011/92/ES prasībām ietekmes uz vidi novērtējuma ziņojumā izvirzītas noteikumu projekta 3. punktā izteiktā 2. pielikuma 5.5. un 5.6. apakšpunktā, lai nodrošinātu nacionālā, ES un starptautiskajā līmenī izvirzītos klimata pārmaiņu mazināšanas un pielāgošanās klimata pārmaiņām mērķus un nosacījumus, lai paredzētajām darbībām izvērtētu ietekmi uz klimata pārmaiņām, t.sk. SEG emisiju un oglekļa dioksīda piesaistes novērtēšanu. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Pārējās Eiropas Parlamenta un Padomes 2011. gada 13. decembra direktīvas 2011/92/ES par dažu sabiedrisku un privātu projektu ietekmes uz vidi novērtējumu (kodificētā redakcija) prasības pārņemtas likumā “Par ietekmes uz vidi novērtējumu” un Ministru kabineta 2015. gada 13. janvāra noteikumos Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” un Ministru kabineta 2015. gada 27. janvāra noteikumos Nr. 30 “Kārtība, kādā Valsts vides dienests izdod tehniskos noteikumus paredzētajai darbībai”. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. Ieinteresētajām personām bija tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | Noteikumu projekts 2018. gada 5. februārī ievietots VARAM tīmekļvietnē [www.varam.gov.lv](http://www.varam.gov.lv) , paziņojot par sabiedrības līdzdalības iespējam noteikumu projekta izstrādes procesā. |
| 3. | Sabiedrības līdzdalības rezultāti | Sabiedrības līdzdalības laikā tika sniegti redakcionāli komentāri, kas ņemti vērā. Papildināta noteikumu projekta un anotācijas redakcijas attiecībā uz klimata jautājumiem, kā arī veiktas atbilstošas izmaiņas rūpniecisko avāriju riska normatīvo aktu prasībām. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, Birojs, Valsts vides dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Balka 67026916

[sandija.balka@varam.gov.lv](mailto:sandija.balka@varam.gov.lv)